Victoria Vorster (Poppie) is ’n 16-jarige wie se gesin uitmekaar geval het ná ’n groot ongeluk waarvoor sy haarself blameer.
Die boek lees ook baie moeilik, omdat dit nie jou gewone volgorde het nie. Die boek is verwarrend aan die begin. Hou miskien ’n papier byderhand om al die karakters se name, byname en konneksies neer te skryf.
My gunstelingdeel was toe ek besef het dat dit nie ’n fout is dat die einde aan die begin geskryf is nie.
Queenie, die huishulp, was ook my gunstelingkarakter, want sy is die gom wat die gesin aanmekaar hou.
Iets om uit die boek te lees is dat ’n ongeluk die vermoë het om ’n gesin drasties te verander en hulle uitmekaar te kan laat val.
Die boek begin uit die perspektief van ’n jong seun, Eddie, wie se nuuskierigheid oor die Boendoesbaai-ding ontwikkel nadat hy ’n gesprek tussen twee mans in ’n restaurant afluister waarin hulle die gebeure van 12 September 1993 bespreek. Daarna word die storie uit verskeie mense se oogpunte vertel. Ek het veral hiervan gehou, want jy kan elke karakter se gedagtegang volg.
Ek het dit verder baie geniet om te sien hoe elke karakter se gedagtes en dit wat hy gehoor en gesien het, aan die einde van die boek bymekaar kom om die stukke van die legkaart te voltooi en die geheim te ontrafel.
Die wisseling in perspektief maak die storielyn ingewikkeld, maar interessant, omdat elke karakter se unieke belewenis meer inligting aan die leser gee oor die geheim wat soos ’n wolk oor hierdie klein dorpie hang.
Die skrywer het die storie uitstekend geskryf, want elke detail is van kardinale belang tot die storielyn. Jong seuns sal ook met die taalgebruik kan identifiseer. Daar word taamlik Engelse woorde gebruik wat die storie onmiddellik eietyds en werklik maak.
Vir my was Maryna die karakter wat ek die minste geniet het, maar ek dink wel dat sy in die storie gemis sou word as sy nie daar was nie.
Dolf Arendse was ’n gunsteling, want hy het altyd wyse raad aan die Von Dempter-neefs gegee en nie omgegee om saam met hulle dinge te doen of met hulle te praat oor allerhande onderwerpe nie.